

VLADA REPUBLIKE HRVATSKE

Zagreb, 20. prosinca 2024.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predlagatelj:** | Ministarstvo prostornoga uređenja, graditeljstva i državne imovine |

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predmet:** | Prijedlog odluke o dodjeli sredstava za pomoć Sisačko-moslavačkoj županiji |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), a u vezi s člankom 11. stavkom 5. Zakona o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije, („Narodne novine“, broj 21/23.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_2024. donijela

**ODLUKU**

**o dodjeli sredstava za pomoć Sisačko-moslavačkoj županiji**

**I.**

Ovom Odlukom odobrava se Ministarstvu prostornoga uređenja, graditeljstva i državne imovine da osigura pomoć Sisačko-moslavačkoj županiji u iznosu od 3.949.964,16 eura za dovršetak obnove i opremanje Doma za starije i nemoćne osobe Glina, Doma za starije osobe Petrinja, Doma za odrasle osobe Petrinja i Doma za starije osobe Sisak – dislocirana lokacija u Capragu.

**II.**

Sredstva za pomoć Sisačko-moslavačkoj županiji iz točke I. ove Odluke osigurana su u Državnom proračunu Republike Hrvatske za 2024. godinu i projekcijama za 2025. i 2026. godinu unutar financijskog plana Ministarstva prostornoga uređenja, graditeljstva i državne imovine.

**III.**

Zadužuje se Ministarstvo prostornoga uređenja, graditeljstva i državne imovine da sredstva za pomoć iz točke I. ove Odluke doznači izravno na račun Sisačko-moslavačke županije.

**IV.**

Sisačko-moslavačka županija dužna je sredstva iz točke I. ove Odluke utrošiti namjenski i o istom podnijeti izvješće Ministarstvu prostornoga uređenja, graditeljstva i državne imovine.

**V.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

O B R A Z L O Ž E N J E

Sisačko-moslavačka županija obratila se Ministarstvu rada, mirovinskoga sustava, obitelji i socijalne politike za pomoć u osiguranju sredstava u državnom proračuna radi saniranja dovršetka obnove i opremanje Doma za starije i nemoćne osobe Glina, Doma za starije osobe Petrinja, Doma za odrasle osobe Petrinja i Doma za starije osobe Sisak – dislocirana lokacija u Capragu, obzirom da građevine iz područja socijalne skrbi nisu bile prihvatljive za prijavu za obnovu na sredstva iz Fonda solidarnosti Europske unije.

Prethodno dodijeljena sredstva za obnovu građevina i njihovo opremanje dobivena su na temelju procjene izrađivača projektne dokumentacije. Iznos dodatnih potreba za dovršetak i opremanje građevina utvrđen je nakon provedenih postupaka jave nabave te ugovaranje dodatnih troškova koji su se pojavili tijekom izvođenja samih radova na obnovi i veći je od iznosa koji se na početku obnove procjenjivao.

Za ovu svrhu sredstva su do sada dodijeljena u 3 navrata odlukama Vlade Republike Hrvatske i to u ukupnom iznosu od 8.543.423,81 eur, kako slijedi:

* **U studenom 2022**. iznos od **1.350.587,30 Eur** (10.146.000,00 kn) za obnovu Doma za starije i nemoćne Glina
* **U prosincu 2022**. iznos od **1.725.396,51 Eur** (13.000.000,00 kn) za obnovu domova za starije i nemoćne u SMŽ
* **U ožujku 2023**. iznos od **5.467.440,00 Eur** za obnovu Doma za psihički bolesne odrasle osobe u Petrinji

Kako Sisačko-moslavačka županija nije u mogućnosti sama osigurati sredstva, ovom Odlukom se Sisačko-moslavačkoj županiji osigurava dodatni iznos od **3.949.964,16 eura** za dovršetak gore navedenih radova.